b'\n_START_ARTICLE_\n\xc5\xa0ventaragio sl\xc4\x97nis\n_START_PARAGRAPH_\n\xc5\xa0ventaragio sl\xc4\x97nis\xc2\xa0\xe2\x80\x93 sl\xc4\x97nis Vilniuje prie Neries ir Vilnel\xc4\x97s santakos. Pagal Lietuvos metra\xc5\xa1t\xc4\xaf toje vietoje buvo deginami Lietuvos did\xc5\xbei\xc5\xb3j\xc5\xb3 kunigaik\xc5\xa1\xc4\x8di\xc5\xb3 palaikai. Pasak legendos, \xc5\xa1i\xc4\x85 laidojimo tradicij\xc4\x85 prad\xc4\x97j\xc4\x99s valdovas \xc5\xa0ventaragis, kurio palaikai sudeginti XIII a. _NEWLINE_Po senosios Vilniaus katedros liekanomis rasta XI\xe2\x80\x93XIII a. aukojimo viet\xc5\xb3. Nors su \xc5\xa0ventaragio sl\xc4\x97niu susijusios legendos istorik\xc5\xb3 atmetamos kaip prasimanymai, jas i\xc5\xa1 lietuvi\xc5\xb3 mitologijos perspektyvos tyr\xc4\x97 Vladimiras Toporovas, Gintaras Beresnevi\xc4\x8dius, Norbertas V\xc4\x97lius, Vykintas Vaitkevi\xc4\x8dius ir kiti.\n_START_SECTION_\nLegenda\n_START_PARAGRAPH_\nKunigaik\xc5\xa1tis \xc5\xa0ventaragis (priklaus\xc4\x99s legendinei Palemono dinastijai) pasirinko gra\xc5\xbei\xc4\x85 viet\xc4\x85 sl\xc4\x97nyje, Neries ir Vilnel\xc4\x97s santakoje ir nurod\xc4\x97 savo s\xc5\xabnui Skirmantui pastatyti ten \xc5\xa1ventykl\xc4\x85, kurioje jis po mirties tur\xc4\x97si\xc4\x85s b\xc5\xabti sudegintas. Jis taip pat nurod\xc4\x97 \xc4\x8dia deginti Lietuvos kunigaik\xc5\xa1\xc4\x8di\xc5\xb3 ir didik\xc5\xb3 palaikus. Po daugelio met\xc5\xb3 didysis kunigaik\xc5\xa1tis Gediminas med\xc5\xbeiojo ir sustojo sl\xc4\x97nyje. \xc4\x8cia jam prisisapnavo staugiantis Gele\xc5\xbeinis Vilkas, o \xc5\xbeynys Lizdeika sapn\xc4\x85 paai\xc5\xa1kino kaip \xc5\xbeenkl\xc4\x85, kad \xc4\x8dia Gedinimas pastatys Lietuvos sostin\xc4\x99. Taip Gediminas tapo Vilniaus \xc4\xafk\xc5\xabr\xc4\x97ju.\n_START_SECTION_\nIstoriografija\n_START_PARAGRAPH_\n\xc5\xa0ventaragio sl\xc4\x97nio legendos buvo perpasakojamos v\xc4\x97lesni\xc5\xb3 istorik\xc5\xb3, tarp j\xc5\xb3 Motiejaus Stryjkovskio ir Teodoro Narbuto, ir tapo labai populiariomis. 1582 m. i\xc5\xa1leistame darbe M.Stryjkovskis prid\xc4\x97jo, kad sl\xc4\x97nyje buvo Perk\xc5\xabno \xc5\xa1ventykla, buvo deginama am\xc5\xbeinoji ugnis, o toje vietoje v\xc4\x97liau pastatyta Vilniaus katedra. T. Narbutas, remdamasis abejotina Rivijaus kronika, net pateik\xc4\x97 \xc5\xa1ventyklos i\xc5\xa1matavim\xc5\xb3 ir joje atliekam\xc5\xb3 ritual\xc5\xb3 apra\xc5\xa1ym\xc4\x85. I\xc5\xa1 t\xc5\xb3 apra\xc5\xa1ym\xc5\xb3 daryta i\xc5\xa1vada, kad \xc5\xa0ventaragio sl\xc4\x97nis pagoni\xc5\xa1koje Lietuvoje buv\xc4\x99s svarbus kulto centras\xc2\xa0\xe2\x80\x93 \xc4\x8dia stov\xc4\x97jusi \xc5\xa1ventykla Perk\xc5\xabnui, deg\xc4\x97 am\xc5\xbeinoji ugnis, buvo atliekamos \xc4\xafvairios apeigos._NEWLINE_Akademin\xc4\x97 diskusija apie tai ar legendos susijusios su realia Vilniuje buvusia pagoni\xc5\xb3 \xc5\xa1ventykla tebesit\xc4\x99sia. Pagoni\xc5\xb3 \xc5\xa1ventykla, kuri buvo sugriauta ir vietoje jos pastatyta katalik\xc5\xb3 ba\xc5\xbeny\xc4\x8dia, minima 1388 m. popie\xc5\xbeiaus Urbono VI bul\xc4\x97je. Visgi bul\xc4\x97 n\xc4\x97ra labai konkreti ir joje apra\xc5\xa1yti karaliaus Jogailos veiksmai yra pana\xc5\xa1\xc5\xabs \xc4\xaf apra\xc5\xa1ytus Pakartoto \xc4\xaestatymo knygoje (12:3\xe2\x80\x934).'